यूईएफए चैंपियंस लीग
यूईएफए चैंपियंस लीग, (या बस चैंपियंस लीग, संक्षिप्त में यूसीएल, व पूर्व में यूरोपियन कप) यूरोप के शीर्ष फुटबॉल क्लबो के लिए यूनियन ऑफ यूरॉपेयन फुटबॉल एसोसिएशन्स (UEFA) द्वारा प्रत्येक वर्ष आयोजित होने वाली एक महाद्वीपीय क्लब फुटबॉल प्रतियोगिता है। इसकी स्थापना वर्ष 1955 में हुई और तब से वर्ष 1992 तक आधिकारिक तौर पर इसे यूरोपीय चैंपियन क्लब कप के नाम से जाना जाता था। हालांकि आम भाषा में यह यूरोपियन कप के नाम से ही ज्यादा लोकप्रिय था। यह दुनिया में सबसे प्रतिष्ठित टूर्नामेंट और यूरोपीय फुटबॉल में सबसे प्रतिष्ठित क्लब प्रतियोगिताओं में से एक है। इसके सबसे पहले चैंपियंस स्पेन के क्लब रियल मैड्रिड थे, जिन्होंने आज तक सर्वाधिक 14 बार यह खिताब अपने नाम किया है। २०१२-१३ के टूर्नामेंट का फाइनल मैच इस टूर्नामेंट का आज तक का सबसे अधिक देखा जाने वाला फाईनल था। यही नहीं, ३६० मिलियन दर्शकों द्वारा देखा गया यह मैच साल २०१३ में दुनिया भर का सबसे ज्यादा देखा गया वार्षिक खेल आयोजन था। इस प्रतियोगिता में यूरोप के शीर्ष देशों के पिछले सीजन में शीर्ष प्रदर्शन करने वाले फुटबॉल क्लब प्रतिभाग करते हैं, जिनकी संख्या वर्तमान में 32 निर्धारित है। देशों में होने वाले लीग के स्टैन्डर्ड के अनुसार उनके क्लबों के लिए स्लॉट निर्धारित होते हैं। उदाहरण के लिए, इंग्लैंड, इटली, जर्मनी, स्पेन जैसे देशों के लिए प्रतिभाग करने वाले क्लबों की अधिकतम संख्या 4 है; वहीं फ़्रांस, पुर्तगाल के लिए 3, नीदरलैण्ड्स, ऑस्ट्रीया, स्कॉटलैंड के लिए 2, तथा तुर्की, यूक्रेन, स्विट्ज़रलैंड, सर्बिया समेत कई अन्य देशों के वर्तमान में अधिकतम एक क्लब प्रतिभाग कर सकता है। यह टूर्नामेंट नॉक-आउट फॉर्मैट में खेला जाता था जिसमें प्रत्येक शीर्ष देश के पिछले सीजन के चैंपियन क्लब आर-या-पार का मुकाबला खेलते थे। 1990 के दशक के दौरान, टूर्नामेंट का विस्तार करते हुए इसमें और अधिक टीमों को शामिल किया जाने लगा। जिसके फलस्वरूप इसमें टीमों को समूह यानि ग्रुप्स में बांटा जाने लगा और ग्रुप की टीमें राउंड रोबिन फॉर्मैट में एक-दूसरे से मुकाबला करती थीं। वर्तमान में भी टूर्नामेंट इसी तर्ज पर होता है। ग्रुप की प्रत्येक टीम एक-दूसरे से होम-व-अवे फॉर्मैट में दो-दो मुकाबले खेलती हैं यानि एक मुकाबला उनके घरेलू स्टेडियम में होता था वहीं दूसरा मुकाबले अन्य टीम के घरेलू स्टेडियम में। इसके बाद अपने ग्रुप की शीर्ष टीमे नॉक-आउट स्टेज में प्रवेश करती हैं, जहां पर 16 टीमों के चरण (Round of 16) के बाद कॉर्टर-फाइनल व सेमी-फाइनल भी होम-व-अवे फॉर्मैट में होते हैं। अंत में एक फाइनल मैच होता है जो एक न्यूट्रल वेन्यू में आयोजित किया जाता है। फाइनल मैच जीतने वाली टीम उस सीजन की यूरोपियन चैंपियंस बन जाते हैं और यूईएफए सुपर कप व फीफा क्लब विश्व कप के लिए चयनित हो जाते हैं। इस प्रतियोगिता के इतिहास में सबसे सफल क्लब रियल मैड्रिड है जो टूर्नामेंट को 14 बार जीत चुके हैं। देश के हिसाब से देखें तो स्पेन के क्लबों ने इसे सर्वाधिक (19) बार जीता है जिसके बाद इंग्लैंड (15), इटली (12), जर्मनी (8), नीदरलैंड (5), पुर्तगाल (2), फ़्रांस (1) तथा स्कॉटलैंड (1) का स्थान आता है। हालांकि इंग्लैंड के सर्वाधिक क्लबों ने इस प्रतियोगिता को जीता है जिसमें लिवरपूल (6), मैनचेस्टर यूनाइटेड (3), नोटिंग़म फॉरेस्ट (2), चेल्सी (2), ऐस्टन विला (1) व मैंचेस्टर सिटी (1) शामिल हैं। इस टूर्नामेंट के वर्तमान (2022-23) चैंपियन इंग्लैंड के क्लब मैनचेस्टर सिटी हैं। इस्तान्बुल (तुर्की) में में खेले गए फाइनल मैच में उन्होंने इटली के क्लब इन्टर मिलान को 1-0 से हराकर यह खिताब इतिहास में पहली बार अपने नाम किया।